SKRIFTLIG FORESPØRGSEL E-1787/01

af Ilda Figueiredo (GUE/NGL) til Kommissionen

(19. juni 2001)

Om: Portugals keramikindustri

I flere områder i Portugal, navnlig Barcelos, Alcobaça/Caldas da Rainha og Aveiro/Águeda, findes der endnu er betydelig keramikindustri, der fremstiller brugskunst og dekorationsgenstande. Denne keramikindustri står imidlertid over for forskellige vanskeligheder, især de små og meget små virksomheder, der har karakter af familievirksomheder.

I Barcelos-området er situationen særlig alvorlig, fordi der her siden 1995 har været en voksende krise i afsætningen af produktionen som følge af, at markedet i Portugal og EU er blevet invaderet af produkter fra tredjelande, især Kina.

Imidlertid har Kommissionen i sin rapport af 14. februar 2001 foretaget en evaluering af situationen vedrørende anvendelsen af kontingent- og kontrolordningerne for varer (undtagen tekstiler), der stammer fra Folkerepublikken Kina, og foreslået en fuldstændig ophævelse pr. 31. december 2004, idet disse forslag inddrages i de igangværende forhandlinger om Kinas tiltrædelse af WTO. Kommissionen bedes i denne forbindelse gøre rede for følgende:

1. Hvordan vil den forene foranstaltningerne i ovennævnte rapport med behovet for at gennemføre økonomisk og social samhørighed og for at opretholde beskæftigelsen i Den Europæiske Union?

2. Hvilken navnlig økonomisk støtte overvejer den at yde til omlægning af denne virksomhed i så god tid, at den undgår at bryde sammen, i betragtning af at Portugal er det land, der har de største økonomiske og sociale problemer i Den Europæiske Union?

Svar afgivet på Kommissionens vegne af Pascal Lamy

(6. september 2001)

EF er som det førende handelsområde i verden bundet af sine internationale forpligtelser. Kontingenter er ikke tilladt ifølge Verdenshandelsorganisationens regler, og derfor skal kontingenterne for keramiske varer

ophæves, inden Kina tiltræder WTO. Kommissionen har imidlertid forhandlet sig frem til en overgangsperiode for disse varer, der varer frem til den 1. januar 2005, og under hvilken kontingenterne opretholdes (med en årlig stigning på 15 %). Der vil derfor være en gradvis åbning af EF-markedet. Udfasningen af EF's resterende kontingenter over for Kina modsvares af en udfasning af kinesiske kontingenter. Denne fremgangsmåde er fordelagtig for begge parter.

Når man vurderer konsekvenserne af handelsliberaliseringen, bør man se på både positive og negative sider. Handelen bidrager til øgede investeringer, vækst og beskæftigelse i både EF og Portugal: 20 % af beskæftigelsen i EF er knyttet til eksportmarkedet. Kinas tiltrædelse af WTO vil give EF's keramikvarer nye muligheder, fordi Kina i forbindelse med tiltrædelsen gik med til at nedsætte toldsatserne på 11 keramiske varer fra 24,5-35 % til 10-15 %.

Øget konkurrence kan have følger for bestemte sektorer, som kan blive tvunget til at omstrukturere og dermed mister job. Man kan mindske de negative virkninger ved at træffe sociale foranstaltninger i form af bl.a. uddannelse, forskning og udvikling og sociale sikkerhedsnet. Selv om der i dette tilfælde ikke er planlagt foranstaltninger på fællesskabsplan, modtager Portugal som mål 1-region EF-støtte, der har til formål at skabe social og økonomisk fornyelse i dårligt stillede regioner.

Hvis den keramiske industri mener at lide væsentlig skade som følge af, at konkurrenter uden for EF udviser illoyal handelspraksis så som dumping eller subsidier, kan den klage til Kommissionen. Kommissionen vil i så fald indlede en undersøgelse for at fastslå, om der bør træffes handelsbeskyttende foranstaltninger.

Med hensyn til Kinas forestående optagelse i WTO udsendte Kommissionen en forklarende bemærkning, som blev drøftet med medlemsstaterne i Rådets gruppe for kommercielle spørgsmål den 31. maj 2001 som svar på en række spørgsmål fra medlemsstaterne vedrørende EF's kontingenter over for Kina (fodtøj, keramik og porcelæn) bortset fra tekstilvarer. Den indeholder baggrundsviden, oplysninger om den nuværende situation og om den forventede udvikling efter Kinas tiltrædelse af WTO. Den findes på Kommissionens websted: http://www.cc.cec:8082/comm/trade/bilateral/china/cn200601.htm